留守相公禱雨九龍祠應時獲澍呈府中同寮
作者：歐陽修
朝代：宋

paragraphs: 古木鬰沉沉，祠亭相衮臨。
雷驅山外響，雲結日邊陰。
霢霂來初合，依微勢稍深。
土膏潛動脈，野氣欲成霖。
隴上連雲色，田間擊壤音。
明光應奏瑞，黄屋正焦心。
帝邑三川美，離宮萬瓦森。
廢溝鳴故苑，紅蘤發青林。
南畝猶須勸，餘春尚可尋。
應容後車客，時作洛生吟。